ปรับลดเงินงวด “ผ่อนบ้านดี..มีเฮ” ผ่อนต่ำเพียงล้านละ 5 พันบาทต่อเดือน นาน 1 ปี
นายวิทัย รัตนากร ผู้อำนวยการธนาคารออมสิน เปิดเผยว่า เพื่อเป็นการบรรเทาภาระและเพิ่มสภาพคล่องค่าใช้จ่ายในชีวิตประจำวันของลูกค้าและประชาชน ธนาคารได้ออกมาตรการปรับลดเงินงวด “ผ่อนบ้านดี มีเฮ” เพื่อช่วยเหลือลูกหนี้สินเชื่อเคหะเดิมที่มีประวัติการผ่อนชำระดี โดยการปรับลดเงินงวดต่อเดือนให้น้อยลงจากเดือนละ 6,000-7,000 บาท เหลือผ่อนชำระเพียงล้านละ 5,000 บาทต่อเดือน เป็นระยะเวลา 1 ปี ให้แก่ผู้กู้ที่ไม่มีหนี้ค้างชำระ ไม่เคยทำการปรับปรุงโครงสร้างหนี้ และไม่อยู่ระหว่างเข้าร่วมมาตรการช่วยเหลืออื่นๆ ของธนาคาร สามารถตรวจสอบสิทธิ์ หรือลงทะเบียนเข้าร่วมมาตรการได้ที่ เว็บไซต์ของธนาคารออมสิน www.gsb.or.th และเมื่อได้รับสิทธิ์แล้ว ให้ติดต่อธนาคารออมสินสาขาเจ้าของบัญชีสินเชื่อเคหะ เพื่อจัดทำสัญญาให้แล้วเสร็จภายในวันที่ 30 กันยายน 2565สำหรับโครงการดังกล่าว ไม่มีการเรียกเก็บค่าธรรมเนียมการเข้าร่วมมาตรการ ซึ่งอาจมีมิจฉาชีพแอบอ้างชวนให้ลงทะเบียนผ่านลิงค์ หรือแอปพลิเคชันไลน์ ขอให้ประชาชนอย่าได้หลงเชื่อ สอบถามเพิ่มเติมได้ที่ GSB Contact Center โทร.1115